נתנאל אלישיב

הרב נתנאל אלישיב (נולד בי' בחשוון ה'תשל"ו, 14 באוקטובר 1975) סופר, מו"ל, מרצה ופובליציסט. בעברו לימד במוסדות בני דוד עלי,

ביוגרפיה 
נתנאל אלישיב (גוטליב) נולד בארצות הברית ועלה לישראל עם משפחתו בשנת 1984. בנעוריו היה פעיל בתנועת הנוער בני עקיבא ושימש כקומונר (רכז הפעילות) של סניף רעננה. למד בישיבת מרכז הרב במשך ארבע שנים ולאחר מכן שירת שירות צבאי מלא כלוחם וכמפקד כיתה בחטיבת הצנחנים. לאחר שירותו הצבאי למד בישיבת הר המור, בייחוד אצל הרב צבי ישראל טאו.
לאלישיב תואר ראשון בפסיכולוגיה ושיטות הוראה (האוניברסיטה הפתוחה) ותואר שני במדיניות ציבורית למנהלים (אוניברסיטת תל אביב) והוא בוגר תוכניות לימוד וסמינרים של קרן תקווה וחבר פעיל ברשת מעוז.

בשנת 2002 הרב אלישיב הוציא לאור חוברת בשם 'צדיק באמונתו יחיה', ובה שיחות של הרב טאו על הכשרת מורים ולימוד תנ"ך. פרסום חוברת זו הצית את פולמוס "תנ"ך בגובה העיניים". בשנת 2004 פרסם ספר רחב היקף באותו שם, במסגרת ההוצאה לאור העצמאית שהקים – מכון בניין התורה.

בשנת 2006 נהרג חברו הטוב רס"ן רועי קליין, ומאז הוא מרבה לעסוק בהנצחתו ומרצה בפני קבוצות רבות ומגוונות על אישיותו וערכיו.

בשנת 2015 הקים הוצאה לאור בשם 'ספרי נגה', כהוצאת ספרים, יהודית-ישראלית המכוונת לציבור הרחב (ולא רק למגזר הדתי)

החל מ-2020 מוביל הרב אלישיב מסעות להכרות מעמיקה עם חברת המתנחלים ועם הציונות הדתית עבור חברי רשת מעוז ולחברי תוכנית צוערים לשלטון המקומי. במסעות משתתפים בכירים בעמדות מפתח בחברה הישראלית. 

בנוסף מפרסם מאמרים וטורים, בערוץ 7, בעלוני שבת. חלק מן הטורים שלו התפרסמו בכלל כלי התקשורת.

בשנת 2004 החל אלישיב לשמש כר"מ במכינה קדם-צבאית בני דוד, וב - 2018 עזב את תפקידו כר"מ במכינה בעלי, אך המשיך להעביר שיעורים לתלמידים במוסדות בני דוד (מכינה בעלי, המדרשה לבנות), ובאוגוסט 2023 הודיע על פרישתו הסופית מהמכינה בעלי, לאחר שצומצם היקף השיעורים שלו. והודיע שיעסוק כעת בהמשך הוצאת ספרים, והרחבת מפעל ההרצאות והמפגשים עם הציבור הרחב.

תפיסתו/משנתו 
מבחינה תורנית הרב אלישיב אמון על משנתם של הרב אברהם יצחק הכהן קוק, הרב צבי יהודה קוק והרב צבי ישראל טאו. בסוגיות אקטואליות וחברתיות שאינן תורניות באופן מובהק הוא בעל גישה עצמאית, בה הוא מדגיש עקרונות של גישה ממלכתית למדינת ישראל ומוסדותיה, חיזוק הקשר בין קבוצות שונות בחברה הישראלית, שמירה על כללי המשחק בעולם הפוליטי, חשיבות שיפור רמת השיח הציבורי, שמירה על ערכים ואתיקה בזירה הציבורית, תמיכה במודל השוק החופשי ושיפור היחסים בין יהודים לערבים. בנוסף פועל לחיזוק הקשרים בין ישראל ליהדות התפוצות, ובמסגרת זאת הוא נוסע מעת לעת למסעות הרצאות בקהילות יהודיות בעולם. אלישיב עוסק גם בהסברה של מדינת ישראל בכלל וההתיישבות ביהודה ושומרון בפרט.

פרסומים 
 צדיק באמונתו יחיה על הגישה ללימוד תורה. תשס"ד (2004), נערך על ידי אלישיב על בסיס שיעורי הרב צבי ישראל טאו.
 לעזרת ד' בגבורים פרקי ליווי לשירות קרבי ממושך. תש"ע (2010).
 נביאים טובים על התנ"ך (סדרה היוצאת לאור החל משנת תשע"ב (2012)). נכתבת על ידי אלישיב על סמך שיעוריו של הרב אליעזר קשתיאל.
 קשה יש רק בלחם (בעברית ובאנגלית). תשע"ה (2015). ספר ביוגרפי שמתאר את תהליך העלייה והקליטה של אלישיב ברעננה של שנות ה-80', ואת תהליך ההתחזקות הדתית שלו ושל חבריו.
 לרדת, לשמור ולשמוח תובנות רוחניות על שמירת המשקל. תשע"ח (2018). הקשר בין רוחניות למשקל.
 חלק מהפתרון תשע"ט (2019). ספר שבנוי על מאמרים וטורים פובליציסטיים של אלישיב.
 דברים טובים תש"פ (2020). 2 כרכים של דברי תורה ודרשות על פרשות השבוע ומועדי ישראל.
 ההחמצה – רצח רבין והשלכותיו מזווית ימנית-ממלכתית תשפ"ב (2021). בספר מתוארים הקונפליקט בחברה הישראלית בתקופת הקדנציה השנייה של יצחק רבין כראש ממשלה, רצח יצחק רבין והשלכותיו. בספר גם מוקדש פרק להפרכת תיאוריות הקשר על רצח רבין.

חיים אישיים 
הרב אלישיב מתגורר ביישוב עלי יחד עם רעייתו, נעה, ושמונת ילדיהם.

קישורים חיצוניים 
 לכל הכרעה חינוכית יש מחיר, ריאיון בעיתון מקור ראשון לרגל צאת ספרו 'חלק מהפתרון'

 מהפכת השבט, ריאיון לעיתון 'בשבע' לרגל צאת ספרו 'קשה יש רק בלחם'

 כשהרוחניות והכלכלה נפגשים – הרב קוק על הכלכלה, הרצאה בקרן תקווה (בעברית ובאנגלית)

 קישור ישיר לטוריו באתר מכון בניין התורה

 סדרת שיעורי הרב נתנאל אלישיב בנושא מבוא למשנת הרב קוק בערוץ היוטיוב של בני דוד

 כל ההדר הזה, שיר שחיבר לזכר תלמידו סגן הדר גולדין בביצועו של עמיר בניון

 פלייליסט של סדרת השיעורים 'החיים על פי עין-איה'

הערות שוליים 

רבנים ישראלים
מו"לים ישראלים
סופרים ישראלים
פובליציסטים ישראלים
רבני המכינה הקדם-צבאית בני דוד
בוגרי בני עקיבא
בוגרי ישיבת מרכז הרב
בוגרי ישיבת הר המור
בוגרי האוניברסיטה הפתוחה
ישראלים ילידי ארצות הברית
ישראלים שנולדו ב-1975